玉堂真丈索毋自欺齋詩
作者：蔡沈
朝代：宋

paragraphs: 人心具天德，氣稟有昏明。
學以致其知，善惡義迺陳。
惡既在必去，善即在持循。
知之雖曰至，行之貴乎誠。
念慮或未實，覆護尋亦生。
遂令負初心，怛焉愧於人。
君子必謹獨，暗室十目瞋。
毫釐不苟徇，隠微常戰兢。
好惡慊於己，擇言無在身。
由中以達外，萬善皆精純。
大書毋自欺，高齋扁新名。
居常目在是，以况湯盤銘。